b'\n_START_ARTICLE_\nManca Ko\xc5\xa1ir\n_START_SECTION_\n\xc5\xbdivljenjepis\n_START_PARAGRAPH_\nLeta 1969 je na Pedago\xc5\xa1ki akademiji v Ljubljani diplomirala iz matematike in fizike, leta 1975 na FSPN iz novinarstva, leta 1979 je magistrirala iz sociolo\xc5\xa1kih znanosti, 1987 pa je na Filozofski fakulteti v Zagrebu doktorirala na podro\xc4\x8dju filolo\xc5\xa1kih znanosti._NEWLINE_V mladosti je nastopila v ve\xc4\x8d filmih. Kot novinarka je delala pri tedniku ITD (1973\xe2\x80\x941976) ter Teleksu (1979\xe2\x80\x941980); od ustanovitve 1982 do 2000 je bila \xc4\x8dlanica uredni\xc5\xa1tva Nove revije. Leta 1982  pa se je zaposlila na Fakulteti za dru\xc5\xbebene vede v Ljubljani, sprva kot asistentka, od 1993 je imela naziv izredna profesorica novinarstva. Vrsto let je bila predstojnica katedre za novinarstvo._NEWLINE_Konec 90. let prej\xc5\xa1njega stoletja je skupaj z Andrago\xc5\xa1kim centrom Slovenije ustanovila \xc5\xa1tudijske kro\xc5\xbeke Beremo z Manco Ko\xc5\xa1ir. Po upokojitvi leta 2005 je dejavna pri Hospicu, dru\xc5\xa1tvu za pomo\xc4\x8d umirajo\xc4\x8dim in njihovim svojcem, postala je glasnica Krilc, tj. obdarovanja v humanitarne namene in ambasadorka \xc5\xa1olskih ekovrtov._NEWLINE_1. oktobra 2011 je postala predsednica Gibanja za trajnostni razvoj Slovenije. Na dr\xc5\xbeavnozborskih volitvah leta 2011 je kandidirala na listi Stranke za trajnostni razvoj Slovenije._NEWLINE_Ima dve odrasli h\xc4\x8deri (starej\xc5\xa1a Ladeja Godina Ko\xc5\xa1ir - o\xc4\x8de Karpo Godina in Tina Ko\xc5\xa1ir) in tri vnuke.\n_START_SECTION_\nDelo\n_START_PARAGRAPH_\nSprva je bila svobodna filmska igralka: glavno vlogo je igrala v filmu Breza (1967), nastopila je \xc5\xa1e v okrog 30 filmih: Sre\xc4\x8da na vrvici, To so gadi, Ko pride lev, na Hrva\xc5\xa1kem je v seriji Marija igrala drugo glavno \xc5\xbeensko vlogo. _NEWLINE_Je avtorica \xc5\xa1tevilnih novinarskih prispevkov, poljudnoznanstvenih, strokovnih in znanstvenih \xc4\x8dlankov in 16 knjig._NEWLINE_Med prvimi v Sloveniji je sistemati\xc4\x8dno obdelala novinarske zvrsti (Nastavki za teorijo novinarskih vrst, 1988)(COBISS); je avtorica u\xc4\x8dbenikov Mladi novinar (1987), Vzgoja za medije (1996);_NEWLINE_Je \xc4\x8dlanica centra PEN, Slovenskega komunikolo\xc5\xa1kega dru\xc5\xa1tva._NEWLINE_V okviru leposlovja so pisma njena najpogostej\xc5\xa1a zvrst. Tako so leta 1991 nastala \xc5\xbdenska pisma (ponatis leta 1997), leta 2000 Mo\xc5\xa1ki: \xc5\xbdenska: pisma z Du\xc5\xa1anom Jovanovi\xc4\x87em, nato Druga\xc4\x8dna razmerja leta 2010 ter Mo\xc5\xa1ka pisma leta 2007.'